text: Kvinde skal i fængsel for skattesvig 
  23 juni 2010 kl. 06.28
  Det blev dyrt for erhvervskvinde fra Varde at anke dom fra byretten. Landsretten skærpede dommen for groft skattesvig, og hun skal nu otte måneder i fængsel.
  En midaldrende kvinde fra Varde skal otte måneder i fængsel og betale en bøde på 1.075.000 kroner for groft skattesvig, og det kom til at koste kvinden dyrt, at hun ankede en tidligere dom fra byretten i Esbjerg.
  JydskeVestkysten skriver, at forseelsen i byretten blev takseret til seks måneders fængsel samt en tillægsbøde på 250.000 kroner.
  Oven i den skærpede bøde skal kvinden desuden betale sagens omkostninger ved to instanser.
  Kvinden er dømt for at have snydt i både skat og moms i forbindelse med en virksomhed, som hun og hendes mand drev i Silkeborg i 1990'erne.
  Parret arbejdede i vid udstrækning med sorte penge, idet de lavede en særlig fakturaserie, hvor de holdt bilagene uden for firmaets officielle regnskab.
  